№2-1220/15

 **ШЕШІМ**

**ҚАЗАҚСТАН РЕСПУБЛИКАСЫ АТЫНАН**

2015 жылғы 19 маусым Қызылорда қаласы

 Қызылорда облысының мамандандырылған ауданаралық экономикалық соты құрамында төрағалық етуші судья А.Әбілқайысқызы, хатшылықта Г.Таженова, талап қоюшы өкілі С.Болысбаевтың, құрылтайшылар Б.Демисиновтың, Б.Бакировтың қатысуларымен өзінің ашық сот отырысында талап қоюшы «Ақсу елі» ЖШС-нің директоры И.Болысбаев жауапкер «Ақсу елі» ЖШС-нің бір топ құрылтайшысының 03.03.2015 жылғы хаттамалық шешімді заңсыз деп тану туралы азаматтық ісін қарап,

 **А Н Ы Қ Т А Ғ А Н Ы :**

 Талап қоюшы «Ақсу елі» ЖШС-нің директоры И.Болысбаев сотқа берген талап арызында «Ақсу елі» ЖШС-нің бір топ құрылтайшысының 03.03.2015 жылғы жиналыс хаттамасы мен шешімді заңсыз деп тану туралы сұраған.

Талап қоюшы өкілі С.Болысбаев талап арызды толығымен қуаттап, 03.03.2015 жылғы жиналыс хаттамасы мен шешімді заңсыз деп тануды сұрады.

Құрылтайшылар Б.Демисинов пен Б.Бакиров та талап қоюшының пікіріне қосылып, талап арызды қанағаттандыруды сұрады.

Жауапкер Қазақстан Республикасының АІЖК-нің 129 бабына сәйкес, соңғы белгілі мекен-жайы бойынша тиісті түрде хабарланса да, сот отырысына келмеді.

Қазақстан Республикасының АІЖК-нің 187 бабының 6 тармағына сай, сот отырысының уақыты мен оны туралы хабарланған іске қатысушы адам өкілінің келмеуі істі қарауға кедергі бола алмайды.

Сондай-ақ, Қазақстан Республикасының АІЖК-нің 187 бабының 1 тармағында, «іске қатысушы адамдар келмеу себептері туралы сотқа хабарлауға және бұл себептердің дәлелді екендігіне дәлелдемелер ұсынуға міндетті» деп көрсетілген.

Алайда, жауапкер іс жүргізу міндетін орындаған жоқ, яғни сотқа талап арызға қарсы пікір және дәлелдеме құжаттар ұсынбады.

Сондықтан сот, іске қатысушы тұлғалардың пікірін ескеріп, ҚР АІЖК-нің 187 бабының 4 тармағына сәйкес, істі оның қатысуынсыз қарауды ұйғарды.

Сот іс құжаттарын талдап және зерттеп, талап қоюшы өкілінің түсінігін тыңдап, сот талап қоюшының қойған талаптары келесі негіздер бойынша толық қанағаттандырылуға жатады деп есептейді.

Іс құжаттарынан анықталғандай, 2015 жылдың 03 наурызында «Ақсу елі» ЖШС-інің бір топ құрылтайшылары жиналыс жасап, жаңадан директор сайлап, хаттамалық шешім қабылданған.

ҚР АІЖК-нің 67 бабына сәйкес егер дәллдеме іс үшін маңызды мән-жайлардың бар екендігі туралы тұжырымдарын растайтын, теріске шығаратын не оларға күмән келтіретін нақты деректер болса, сот дәлелдемені іске қатысты деп таниды.

 ҚР АІЖК-нің 16 бабының талаптарына сәйкес сот іс бойынша жинақталып, зерделенген іс құжаттар мен іске қатысушы тараптардың түсінік, жауаптарына, ұсынылған дәлелдемелерге шындыққа келетінін анықтап, ішкі сенім бойынша баға берді.

 ҚР АІЖК-нің 65 бабына сәйкес, әр тарап өзінің талаптарының және қарсылықтарының негізі ретінде сілтеме жасайтын мән жайларды дәлелдеуі тиіс. Жауапкер талап арызға қарсылықтарын, дәлеледемелерін ұсынбағандықтан қолданыстағы заң талаптары басшылыққа алынуға жатады.

«Жауапкершілігі шектеулі және қосымша жауапкершілігі бар серіктестіктер туралы» Қазақстан Республикасының Заңының 46 бабы 1, 1-1 тармақтарының талаптары бойынша, жауапкершілігі шектеулі серіктестікке қатысушылардың жалпы жиналысын шақыратын орган немесе адам (адамдар) жиналысын ашылу күніне дейін он бес күннен кешіктірмей серіктестіктің атқарушы органы жүргізетін қатысушылардың тізбесінде көрсетілген мекен-жайы бойынша серіктестіктің әрбір қатысушысына оның өткізілетіндігі туралы жазбаша хабарлауға міндетті.

Хабарламада жиналыс өтетін уақыт пен орыны, сондай-ақ ұсынылып отырған күн тәртібі көрсетілуге тиіс.

Серіктестік қатысушыларға бұқаралық ақпарат құралдары арқылы қосымша хабарлауға құқылы.

Жүз және одан да көп қатысушысы бар акционерлiк қоғамнан қайта құрылған жауапкершiлiгi шектеулi серiктестiкке қатысушылардың жалпы жиналысын шақыратын орган немесе тұлға (тұлғалар) оны өткiзу туралы серiктестiкке қатысушыларды жиналыс ашылардан он бес күн бұрын хабардар етуге мiндеттi.

Жүз және одан да көп қатысушысы бар серiктестiкке қатысушылардың жалпы жиналысын өткiзу туралы хабар серiктестiктiң жарғысында көрсетiлген баспасөз басылымында жариялануға тиiс.

Жауапкерлер тарапынан заңның бұл талаптары орындалмаған.

Сондықтан сот, талап қоюшының талаптары қанағаттандырылып, 03 наурыз 2015 жылғы хаттамалық шешім заңсыз деп танылуы тиіс деп санайды.

Сонымен қатар, ҚР АІЖК-нің 110 бабының талаптарына сай, жауапкерден талап қоюшы пайдасына 991 теңге мемлекеттік баж өндірілуі тиіс.

 Қазақстан Республикасы АІЖК-нің 215-221 баптарын басшылыққа алып сот,

  **Ш Е Ш І М Е Т ТІ:**

Талап қоюшы «Ақсу елі» ЖШС-нің директоры И.Болысбаев жауапкер «Ақсу елі» ЖШС-нің бір топ құрылтайшысының 03.03.2015 жылғы хаттамалық шешімін заңсыз деп тану туралы талап арызы қанағаттандырылсын.

 «Ақсу елі» ЖШС-нің бір топ құрылтайшысының 03.03.2015 жылғы хаттамалық шешімі заңсыз деп танылсын.

Жауапкер «Ақсу елі» ЖШС-нің бір топ құрылтайшысынан талап қоюшы пайдасына 991 (тоғыз жүз тоқсан бір) теңге мемлекеттік баж өндірілісін.

Шешім, егер оған шағым немесе наразылық келтірмесе, оған аппеляциялық шағымдану, наразылық келтіру өткен соң заңды күшіне енеді.

Шешімге Қызылорда облысының мамандандырылған ауданаралық экономикалық соты арқылы шешімнің көшірмесі тапсырылған күннен бастап он бес күн ішінде Қызылорда облысының апелляциялық сот алқасына Қазақстан Республикасы Азаматтық іс жүргізу кодексінің 334, 335- баптарының талаптары сақтала отырып шағым берілуі немесе наразылық келтірілуі мүмкін.

**Судья А.Әбілқайысқызы**